
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	9 aprilie 2008

	Nr.
	27/407


R A P O R T

asupra proiectului de Lege pentru modificarea Legii nr.142/1999 privind sprijinul statului pentru salarizarea clerului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 561 din 10 septembrie 2007, cu dezbaterea pe fond, în procedură obişnuită, a proiectului de Lege pentru modificarea Legii nr.142/1999 privind sprijinul statului pentru salarizarea clerului.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.200/19.02.2007)

· avizul negativ al Consiliului Economic şi Social (nr.378/19.02.2007)

· avizul negativ al Comisiei juridice, de disciplină şi imunităţi (nr.31/936/25.09.2007)

· avizul favorabil al Comisiei pentru drepturile omului, culte şi problemele minorităţilor naţionale (nr.25/577/18.10.2007)

· punctul de vedere negativ al Guvernului (nr.700/23.03.2007).

Proiectul de lege are ca obiect de reglementare modificarea Legii nr.142/1999 privind sprijinul statului pentru salarizarea clerului, cu modificările şi completările ulterioare, în vederea îmbunătăţirii salarizării acestei categorii comparativ cu salarizarea altor categorii de personal.
Comisia propune Plenului Camerei Deputaţilor respingerea proiectului de lege din următoarele considerente:

1. textul propus la pct.I – modificarea art.1 alin.(1) – este deficitar sub aspectul exprimării normative.
2. referitor la modificarea art.2 alin.(1) lit.a) – se precizează că pentru personalul din conducerea cultelor religioase şi a unităţilor de cult recunoscute în România, asimilat celui încadrat pe funcţii de demnitate publică, indemnizaţia reprezintă unica formă de remunerare şi, totodată, baza de calcul pentru stabilirea drepturilor şi obligaţiilor care se determină în raport cu venitul salarial. Deoarece se propune eliminarea acestei precizări, prin modificarea anexei la care se face trimitere, propunerea de modificare nu poate fi reţinută.

3. textul propus la pct.III  – modificarea art.2 alin.(2) –  este identic cu cel aflat în vigoare şi, ca atare, intervenţia de modificare nu este necesară.
4. referirea la anexa nr.1A este greşită întrucât indemnizaţiile respective sunt prevăzute în anexa nr.1A.b la Legea nr.142/1999, cu modificările şi completările ulterioare. În aceste condiţii, intervenţia legislativă rămâne fără obiect.
5. intervenţiile legislative asupra anexelor nr.1B şi 2A rămân fără obiect, având în vedere majorările salariale prevăzute pentru personalul clerical. Totodată, referirea la anexa nr.1B de la pct.VI, respectiv anexa nr.2A de la pct.VII nu este corectă, întrucât anexele vizate sunt anexele nr.1B.b şi 2B.

6. referitor la anexele nr.2B şi 2C privind sumele corespunzătoare gradaţiilor de merit echivalente pentru fiecare cult separat şi indemnizaţia de gestiune, aceste anexe nu se regăsesc în actul normativ de bază. 

7. reglementarea potrivit căreia personalul clerical în activitate sau pensionarii, precum şi soţia şi copiii aflaţi în întreţinerea acestora, vor beneficia în mod gratuit de asistenţă medicală, de medicamente şi proteze, în condiţiile respectării dispoziţiilor legale privind plata contribuţiei la asigurările sociale elimină obligaţia asiguraţilor la coplata serviciilor medicale, medicamentelor şi protezelor, fără a se preciza cine va suporta această coplată.

8. soluţiile legislative propuse, referitoare la unele drepturi privind asigurările sociale, cum sunt pensia de serviciu, indemnizaţiile acordate la data pensionării, pensia de urmaş a titularului pensiei de serviciu exced obiectului de reglementare al Legii nr.142/1999. 

Amendamentele propuse nu sunt corelate cu normele în vigoare cuprinse de Legea nr.19/2000, iar în situaţia în care acestea modifică respectivele norme, se impune precizarea acestor aspecte în cuprinsul propunerii legislative. O lege care are ca obiect de reglementare sprijinul statului pentru salarizarea personalului clerical nu poate reglementa şi problema pensiilor, în condiţiile existenţei unei legi speciale în materia sistemului public de pensii.

9. dispoziţiile avute în vedere spre abrogare trebuie să fie menţionate expres, cu toate elementele de identificare, pentru a respecta cerinţele normelor de tehnică legislativă.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 18 martie 2008 au participat, în conformitate cu prevederile art.55 din Regulamentul Camerei Deputaţilor:

· d-l Demeter Andras Istvan – Secretar de Stat, Ministerul Culturii şi Cultelor
· d-l Ştefan Ioniţă – director, Ministerul Culturii şi Cultelor

· d-na Filofteia Dumitrescu – expert, Ministerul Culturii şi Cultelor

· d-l Valentin Pârvu – preot paroh, Mitropolia Olteniei, Arhiepiscopia Craiovei

· d-l Biţă Bonea – protoiereu, Mitropolia Olteniei, Arhiepiscopia Craiovei
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi o abţinere.


Proiectul de lege a fost adoptat de Senat în condiţiile art.75 alin.(2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

